Κανονισμός (ΕΚ) αριθ. 1886/2000 της Επιτροπής

της 6ης Σεπτεμβρίου 2000

για θέσπιση λεπτομερών κανόνων του κανονισμού (ΕΚ) αριθ. 104/2000 του Συμβουλίου όσον αφορά την επέκταση σε μη μέλη ορισμένων κανόνων που υιοθετήθηκαν από οργανώσεις παραγωγών στον τομέα της αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση αγορών στον τομέα των προϊόντων αλιείας και υδατοκαλλιέργειας(1), και ιδίως το άρθρο 7 παράγραφος 10,

Εκτιμώντας τα ακόλουθα:

(1) Ο κανονισμός (ΕΚ) αριθ. 104/2000 ο οποίος κατήργησε τους κανονισμούς του Συμβουλίου (ΕΟΚ) αριθ. 3759/92(2) και (ΕΟΚ) αριθ. 1772/82(3) από την 1η Ιανουαρίου 2001, περιέχει διατάξεις για την επέκταση των κανόνων που θεσπίστηκαν από οργανώσεις παραγωγών σε μη μέλη. Είναι σκόπιμο να προβλεφθούν οι λεπτομέρειες εφαρμογής του πλαισίου που καθόρισε ο κανονισμός (ΕΚ) αριθ. 104/2000 και να καταργηθεί ο ισχύων κανονισμός δηλαδή ο κανονισμός (ΕΟΚ) αριθ. 3190/82 της Επιτροπής(4), όπως τροποποιήθηκε από τον κανονισμό (ΕΚ) αριθ. 1336/95(5).

(2) Είναι αναγκαίο να καθοριστούν κριτήρια για την αξιολόγηση του βαθμού αντιπροσωπευτικότητας των οργανώσεων παραγωγών, των οποίων οι κανόνες προτείνεται να επεκταθούν σε μη μέλη. Τα κριτήρια αυτά θα πρέπει να περιλαμβάνουν τόσο την αναλογία των συνολικών ποσοτήτων των σχετικών ειδών που διατίθεται στο εμπόριο από τα μέλη της οργάνωσης και την αναλογία των αλιέων στην σχετική περιοχή οι οποίοι είναι μέλη της οργάνωσης.

(3) Για την εναρμόνιση της εφαρμογής των μέτρων αυτών, θα πρέπει να καθοριστούν οι κανόνες παραγωγής και εμπορίας που είναι δυνατόν να επεκταθούν σε μη μέλη. Για τον ίδιο σκοπό, θα πρέπει να καθοριστεί το στάδιο στο οποίο εφαρμόζονται οι εν λόγω επεκτεινόμενοι κανόνες.

(4) Θα πρέπει να καθοριστεί μία ελάχιστη περίοδος εφαρμογής των σχετικών κανόνων προκειμένου να διατηρηθεί μία ορισμένη σταθερότητα όσον αφορά τους όρους εμπορίας των αλιευτικών προϊόντων.

(5) Τα κράτη μέλη που αποφασίζουν να καταστήσουν υποχρεωτικούς του κανόνες που υιοθετούνται από οργάνωση παραγωγών, υποχρεούνται να τους υποβάλουν στην Επιτροπή για εξέταση. Ως εκ τούτου, είναι αναγκαίο να προσδιοριστούν οι πληροφορίες που πρέπει να κοινοποιούνται στην Επιτροπή.

(6) Είναι αναγκαίο για τα κράτη μέλη και την Επιτροπή να δημοσιεύουν πληροφορίες σχετικά με την επέκταση κανόνων οι οποίοι θα μπορούσαν να επηρεάσουν τον τομέα.

(7) Οποιεσδήποτε τροποποιήσεις των κανόνων που επεκτείνονται σε μη μέλη θα πρέπει να υπόκεινται στις ίδιες απαιτήσεις κοινοποίησης προς την Επιτροπή καθώς και δημοσίευσης όπως η αρχική επέκταση.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι δραστηριότες παραγωγής και εμπορίας μιας οργάνωσης παραγωγών θεωρείται επαρκώς αντιπροσωπευτική στην περιοχή στην οποία προτείνεται επέκταση των κανόνων εάν:

α) η εμπορία από την οργάνωση παραγωγών ή από τα μέλη της των ειδών στα οποία εφαρμόζονται οι κανόνες αναλογεί σε περισσότερο από το 65 % των συνολικών ποσοτήτων που διατίθενται στο εμπόριο και

β) ο αριθμός αλιέων σε σκάφη, τα οποία διαχειρίζονται μέλη της οργάνωσης παραγωγών, ανέρχεται σε περισσότερο από 50 % του συνολικού αριθμού των αλιέων που είναι εγκατεστημένοι στην περιοχή, στους οποίους θα εφαρμοστούν οι κανόνες.

2. Για τους σκοπούς της παραγράφου 1, στοιχείο α), θα πρέπει να ληφθούν υπόψη οι ποσότητες που διατέθηκαν στο εμπόριο κατά τη διάρκεια του προηγούμενου έτους εμπορίας.

3. Για τους σκοπούς του υπολογισμού που αναφέρεται στην παράγραφο 1, στοιχείο β), οι αλιείς που εργάζονται επί σκαφών ολικού μήκους μικρότερου ή ίσου προς δέκα μέτρα λαμβάνονται υπόψη κατ' αναλογία της σχέσης μεταξύ των ποσοτήτων που διατέθηκαν στο εμπόριο από τους εν λόγω αλιείς και των συνολικών ποσοτήτων που διατέθηκαν στο εμπόριο στην εν λόγω περιοχή.

Άρθρο 2

Οι κανόνες παραγωγής και εμπορίας που αναφέρονται στο άρθρο 7 παράγραφος 1, στοιχείο α) του κανονισμού (ΕΚ) αριθ. 104/2000 καλύπτουν τα ακόλουθα στοιχεία:

α) την ποιότητα, το μέγεθος ή το βάρος και την παρουσίαση των προϊόντων που προσφέρονται για πώληση·

β) τη δειγματοληψία, τα δοχεία για σκοπούς πωλήσεων, τη συσκευασία και σήμανση και τη χρήση πάγου·

γ) του όρους της πρώτης διάθεσης στην αγορά, οι οποίοι μπορούν να περιλαμβάνουν κανόνες για την ορθολογική διάθεση της παραγωγής με στόχο την σταθεροποίηση της αγοράς.

Άρθρο 3

Η ελάχιστη περίοδος εφαρμογής των κανόνων που πρόκειται να επεκταθούν σε μη μέλη ανέρχεται σε ενενήντα ημέρες.

Άρθρο 4

Όταν κράτος μέλος αποφασίζει να επεκτείνει ορισμένους κανόνες που θεσπίζονται από οργάνωση παραγωγών σε μη μέλη, η κοινοποίηση προς την Επιτροπή που αναφέρεται στο άρθρο 7 παράγραφος 3 του κανονισμού (ΕΚ) αριθ. 104/2000 περιλαμβάνει τουλάχιστον:

α) το όνομα και τη διεύθυνση της σχετικής οργάνωσης παραγωγών·

β) όλες τις πληροφορίες που απαιτούνται προκειμένου να αποδειχθεί ότι η οργάνωση είναι αντιπροσωπευτική, ιδίως σε σχέση προς τα κριτήρια που αναφέρονται στο άρθρο 1·

γ) τους σχετικούς κανόνες·

δ) την αιτιολόγηση των κανόνων αυτών, παραθέτοντας κατάλληλα δικαιολογητικά στοιχεία·

ε) τη γεωγραφική περιοχή στην οποία πρόκειται να καταστούν υποχρεωτικοί οι κανόνες αυτοί·

στ) τη διάρκεια εφαρμογής των κανόνων·

ζ) την ημερομηνία έναρξης ισχύος.

Άρθρο 5

Τα κράτη μέλη δημοσιεύουν τους κανόνες, που αποφάσισαν να καταστήσουν υποχρεωτικούς, οκτώ τουλάχιστον ημέρες πριν από την έναρξη ισχύος τους.

Άρθρο 6

Οποιαδήποτε τροποποίηση των κανόνων που επεκτάθηκαν σε μη μέλη υπόκεινται στις διατάξεις των άρθρων 4 και 5 του παρόντος κανονισμού.

Άρθρο 7

Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων τις αποφάσεις με τις οποίες κηρύσσει άκυρες επεκτάσεις των κανόνων, δυνάμει της δεύτερης περίπτωσης του δεύτερου εδαφίου του άρθρου 7 παράγραφος 3, και του άρθρου 7 παράγραφος 5, του κανονισμού (ΕΚ) αριθ. 104/2000.

Άρθρο 8

Καταργείται ο κανονισμός (ΕΟΚ) αριθ. 3190/82.

Άρθρο 9

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Σεπτεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 17 της 21.1.2000, σ. 22.

(2) ΕΕ L 388 της 31.12.1992, σ. 1.

(3) ΕΕ L 197 της 6.7.1982, σ. 1.

(4) ΕΕ L 338 της 30.11.1982, σ. 11.

(5) ΕΕ L 129 της 14.6.1995, σ. 4.